Abaterile disciplinare precum și sancțiunile aplicabile sunt prevăzute în regulamentul intern, în contractul individual de muncă sau în acte adiționale. Angajatorul stabileşte sancţiunea disciplinară aplicabilă în raport cu gravitatea abaterii disciplinare săvârşite, având în vedere următoarele: împrejurările în care fapta a fost săvârşită; gradul de vinovăţie a salariatului; consecinţele abaterii disciplinare; comportarea generală în serviciu a salariatului; eventualele sancţiuni disciplinare suferite anterior de către acesta. Sancțiunile disciplinare care vă pot fi aplicate în cazul în care săvârșiți o abatere disciplinară sunt: avertismentul scris; retrogradarea din funcție, cu acordarea salariului corespunzător funcției în care s-a dispus retrogradarea, pentru o durată ce nu poate depăși 60 de zile; reducerea salariului de bază pe o durată de 1-3 luni cu 5-10%; reducerea salariului de bază și/sau, după caz, a indemnizației de conducere pe o perioadă de 1-3 luni cu 5-10%; desfacerea disciplinară a contractului individual de muncă. În vederea efectuării cercetării disciplinare, angajatorul va desemna o persoană sau o comisie care vă va convoca în scris, precizându-se obiectul, data, ora și locul întrevederii. Pe parcursul cercetării disciplinare, aveți dreptul de a fi însoțit de un consultant extern sau de un avocat.